
REFERAT

privind aprobarea Studiului de Fezabilitate

,,Amenajare strada Gheorghe Cotoşman”
Direcţia Tehnică, Serviciul Drumuri şi Poduri are în programul de investiţii pe anul 2010 întocmirea 
Studiului de Fezabilitate aferent obiectivului de investiţii ,,Amenajare strada Gheorghe Cotoşman”.

Strada Gheorghe Cotoşman este amplasată în zona de sud a municipiului Timişoara, iar sectorul de drum care se propune a se amenaja are o lungime totală de aproximativ 360m, fiind delimitată de străzile: Mureş şi Muzicescu.

În situaţia actuală, strada Gheorghe Cotoşman nu are o structură rutieră de drum, strada fiind realizată din amestec de piatră spartă cu balast, fără delimitări între partea carosabilă şi trotuare. Partea carosabilă nu este la acelaşi nivel pe întreaga lăţime între fronturile clădite, fapt ce duce la acumulări de ape pe toată suprafaţa, motiv pentru care circulaţia rutieră şi pietonală este îngreunată. 

De asemenea strada Gheorghe Cotoşman are un sistem rutier necorespunzător, incapabil să suporte chiar traficul uşor cu autoturisme, mai ales pe perioada de iarnă, când nu se poate realiza accesul autovehicolelor de colectare a resturilor menajere, precum şi a celorlalte autovehicole de interes general. 

Canalizarea a fost executată pe mijlocul străzii, la nivel de canal colector, dar nu au fost prevăzute guri de scurgere pentru colectarea apelor pe suprafaţa străzii.

Strada Gheorghe Cotoşman, beneficiază de utilităţile urbane având realizată reţeaua de alimentare cu apă potabilă, gaze naturale şi reţeaua de alimentare cu energie electrică .


Se vor lua toate măsurile care se impun, astfel încât stabilitatea  stâlpilor de iluminat să nu fie afectată de realizarea drumului.

Având în vedere cele menţionate, este necesară şi oportună, realizarea tronsonului de drum propus de aproximativ 360m, acest fapt conducând la îmbunătăţirea accesului rutier şi pietonal în zonă. 

Sursa de finanţare: Bugetul local capitolul Cap 84.02.03.03.Străzi, Cap. C Studii şi proiecte.

În vederea asigurării unei circulaţii corespunzătoare pe această stradă atât pentru autovehicule cât şi pentru pietoni, precum şi pentru evaluarea investiţiei, este necesară aprobarea  Studiului de Fezabilitate.

Primăria Municipiului Timişoara a recepţionat în cursul anului 2010 Studiul de Fezabilitate pentru ,,Amenajare strada Gheorghe Cotoşman”, realizat de S.C. BETARMEX S.R.L. conform contractului de proiectare nr. 26 /22.01.2010. 
Valoarea totală a investiţiei ,,Amenajare strada Gheorghe Cotoşman” este estimată, conform devizului general al  investiţiei, la 536,42 mii lei (fără TVA), respectiv 130,04 mii Euro (1 Euro = 4,1252 lei la data de 23.02.2010).
Investiţia se va realiza în decurs de 3 luni.
Având în vedere faptul că finanţarea studiului de fezabilitate ,,Amenajare strada Gheorghe Cotoşman”se face din Bugetul local, propunem aprobarea studiului de fezabilitate şi realizarea investiţiei menţionată anterior.   

